ปีวัวยุคทอง IPO เทรดวันแรกเหนือจอง 34 บจ. “mai” วิ่งยกแผง! TQR ซิลลิ่ง 200%
ปี 64 สู่ยุคทองหุ้น IPO เข้าระดมทุนตลาด SET- mai จำนวน 38 ตัว เทรดวันแรกปิดเหนือจอง 34 ตัว หลุดจอง 4 ตัว ขณะที่สร้างความฮือฮาราคาหุ้นปิดเหนือจองวันแรกบวกกว่า 100% อาทิ TQR, MENA, BE8, DITTO, GLORY, PACO, PROEN  
เข้าสู่ยุคทองหุ้น IPO ระดมทุนตลาด SET-mai 38 ตัว เทรดวันแรกปิดเหนือจอง 34 ตัว หลุดจอง 4 ตัว ด้านกลุ่ม mai ยืนเหนือราคาไอพีโอยกแผง
2 ม.ค. 2565

ช่วงปี 2564 ถือเป็นอีกหนึ่งปีทองสำหรับบรรดาหุ้นน้องใหม่ (IPO) ที่เข้ามาซื้อขายในตลาดหลักทรัพย์ ทั้งในตลาดใหญ่อย่างตลาดหลักทรัพย์แห่งประเทศไทย (SET) และตลาดเล็กอย่าง ตลาดหลักทรัพย์เอ็ม เอ ไอ (mai) เนื่องจากหุ้น IPO ในปี 2564 ที่มีราคาปิดตลาดวันแรกสามารถปรับตัวขึ้นสูงกว่าราคาเสนอขาย IPO มีจำนวนถึง 34 บริษัท จากทั้งหมด 38 บริษัท ทั้งนี้มีหุ้นบางตัวที่ในวันแรกของการซื้อขายราคาสามารถปรับตัวขึ้นไปปิดชนซิลลิ่ง 200%
โดยหุ้นเข้าซื้อขายในตลาด SET มีจำนวน 20 บริษัท พบว่า มี 16 บริษัทที่ราคาปิดตลาดวันแรกปรับขึ้นสูงกว่าราคาเสนอขาย IPO ได้แก่ บริษัท เวิลด์เฟล็กซ์ จำกัด (มหาชน) หรือ WFX, บริษัท บริทาเนีย จำกัด (มหาชน) หรือ BRI, บริษัท เดอะ วัน เอ็นเตอร์ไพรส์ จำกัด (มหาชน) หรือ ONEE , บริษัท ไทยยูเนี่ยน ฟีดมิลล์ จำกัด (มหาชน) หรือ TFM , บริษัท เฮงลิสซิ่ง แอนด์ แคปปิตอล จำกัด (มหาชน) หรือ HENG ,
รวมทั้งบริษัท ซันเวนดิ้ง เทคโนโลยี จำกัด (มหาชน) หรือ SVT, บริษัท โคลเวอร์ เพาเวอร์ จำกัด (มหาชน) หรือ CV , บริษัท เอเอ็มอาร์ เอเซีย จำกัด (มหาชน) หรือ AMR , บริษัท สยามเทคนิคคอนกรีต จำกัด (มหาชน) หรือ STECH , บริษัท ศรีนานาพร มาร์เก็ตติ้ง จำกัด (มหาชน) หรือ SNNP
บริษัท มีนาทรานสปอร์ต จำกัด (มหาชน) หรือ MENA , บริษัท เอ็นเอสแอล ฟู้ดส์ จำกัด (มหาชน) หรือ NSL, บริษัท เงินติดล้อ จำกัด (มหาชน) หรือ TIDLOR,  บริษัท แอสเซทไวส์ จำกัด (มหาชน) หรือ ASW, บริษัท โรจูคิส อินเตอร์เนชั่นแนล จำกัด (มหาชน) หรือ KISS , บริษัท ปตท. น้ำมันและการค้าปลีก จำกัด (มหาชน) หรือ OR
 
ส่วนหุ้นที่เข้าซื้อขายในตลาด mai จำนวน 18 บริษัท พบว่า ราคาปิดตลาดวันแรกปรับตัวขึ้นสูงกว่าราคาเสนอขาย IPO ทั้งหมด ได้แก่ บริษัท เฮลท์ลีด จำกัด (มหาชน) หรือ HL, บริษัท ที.อาร์.วี. รับเบอร์ โปรดักส์ จำกัด (มหาชน) หรือ TRV , บริษัท เบริล 8 พลัส จำกัด (มหาชน) หรือ BE8, บริษัท โรงงานเภสัชอุตสาหกรรม เจเอสพี (ประเทศไทย) จำกัด (มหาชน) หรือ JP , บริษัท สีเดลต้า จำกัด (มหาชน) หรือ DPAINT , บริษัท รุ่งเรืองตลอดไป จำกัด (มหาชน) หรือ GLORY ,
บริษัท ซีแพนเนล จำกัด (มหาชน) หรือ CPANEL, บริษัท บลูบิค กรุ๊ป จำกัด (มหาชน) หรือ BBIK , บริษัท เอ็นฟอร์ซ ซีเคียว จำกัด (มหาชน) หรือ SECURE, บริษัท เซนต์เมด จำกัด (มหาชน) หรือ SMD , บริษัท แอดเทค ฮับ จำกัด (มหาชน) หรือ ADD,  บริษัท วินเนอร์ยี่ เมดิคอล จำกัด (มหาชน) หรือ WINMED,
รวมทั้งบริษัท ดิทโต้ (ประเทศไทย) จำกัด (มหาชน) หรือ DITTO , บริษัท โปรเอ็น คอร์ป จำกัด (มหาชน) หรือ PROEN, บริษัท พรอสเพอร์ เอ็นจิเนียริ่ง จำกัด (มหาชน) หรือ PROS, บริษัท เพรสซิเด้นท์ ออโตโมบิล อินดัสทรีส์ จำกัด (มหาชน) หรือ PACO , บริษัท ที คิว อาร์ จำกัด (มหาชน) หรือ TQR , บริษัท จักรไพศาล เอสเตท จำกัด (มหาชน) หรือ JAK
 
ขณะที่หุ้น IPO ที่มีมูลค่าตามราคาตลาดสูงสุดระดับแสนล้านบาท เข้าซื้อขาย 1 บริษัท คือ บริษัท ปตท. น้ำมันและการค้าปลีก จำกัด (มหาชน) หรือ OR โดยมาร์เก็ตแคป ณ ราคา IPO มากถึง 208,980.00 ล้านบาท ส่วนบริษัท เงินติดล้อ จำกัด (มหาชน) หรือ TIDLOR มีมาร์เก็ตแคป ณ ราคา IPO อยู่ที่ 84,642.94 ล้านบาท ซึ่งทั้ง 2 บริษัทเข้าเกณฑ์สำหรับการเข้าซื้อขายใน SET50 และ SET100 ในทันที
ทั้งนี้ภาพรวม 38 บริษัทหุ้นไอพีโอมีการระดมทุนผ่านตลาด SET และ mai ช่วงปี 2564 มีมูลค่าตลาดรวมทั้งสิ้น 444,550.73 ล้านบาท
อีกหนึ่งประเด็นที่สร้างความน่าสนใจให้สำหรับหุ้น IPO ในปี 2564 คือ ราคาหุ้น IPO หลายบริษัทที่เข้าซื้อขายในวันแรกปรับตัวขึ้นแรงระดับกว่า 100% ซึ่งนับเป็นครั้งแรกในรอบหลายปี หลังจากที่ตลท.ค่อนข้างเข้มงวดกับหุ้นเข้าใหม่ที่ราคาร้อนแรงในช่วงปี 2555-2559
โดยในปี 2564 หุ้น IPO ที่ราคาปรับตัวขึ้นถึงระดับสูงสุดของวัน (ซิลลิ่ง) หรือคิดเป็นปรับตัวเพิ่มขึ้น 200% มีจำนวน 1 บริษัท ได้แก่ TQR ส่วนหุ้นที่มีราคาปิดวันแรกปรับตัวขึ้นเกิน 100% เช่น MENA ปิดเทรดวันแรกราคาบวก 106.67%, BE8 ปิดเทรดวันแรกราคาบวก 155.00%, DITTO ปิดเทรดวันแรกราคาบวก 113.33 %, GLORY ปิดเทรดวันแรกราคาบวก 171.43 %, PACO ปิดเทรดวันแรกราคาบวก 184.29%, PROEN ปิดเทรดวันแรกราคาบวก 156.92%
นอกจากนี้ยังพบว่า ในปี 2564 หุ้น IPO ที่ราคาปิดตลาดวันแรกของการซื้อขายปรับตัวลงต่ำกว่าราคาเสนอขาย IPO มีจำนวน 4 บริษัท คือ บริษัท อุบล ไบโอ เอทานอล จำกัด (มหาชน)  หรือ UBE  ปิดเทรดวันแรกราคาต่ำจอง 14.17%,  บริษัท โนวา ออร์แกนิค จำกัด (มหาชน) หรือ  NV ปิดเทรดวันแรกราคาต่ำจอง 13.04% , บริษัท ปิ่นทอง อินดัสเตรียล ปาร์ค จำกัด (มหาชน) หรือ PIN ปิดเทรดวันแรกราคาต่ำจอง 2.56%  และ บริษัท ทางยกระดับดอนเมือง จำกัด (มหาชน) หรือ DMT ปิดเทรดวันแรกราคาต่ำจอง 0.62%
ทั้งนี้เมื่อเปรียบเทียบราคาหุ้น IPO นับตั้งแต่วันที่เข้ามาซื้อขายในตลาดหลักทรัพย์ฯ วันแรก จนถึงเมื่อวันที่ 30 ธันวาคม 2564 สำหรับบริษัทที่จดทะเบียนใน SET ส่วนใหญ่ถือว่าปรับตัวขึ้นอย่างต่อเนื่อง โดยปรับตัวขึ้นสูงกว่าราคาเสนอขาย IPO ได้แก่ WFX, BRT,ONEE, TFM, HENG, SVT, SNNP, MENA,NSL, KISS, OR 
ส่วนหุ้นที่ราคาปิดเทรดวันแรกปรับตัวขึ้นสูงกว่าราคา IPO แต่เมื่อถึงวันที่ 30 ธ.ค. 2564 พบว่า ราคาหุ้นปรับตัวลงมาต่ำกว่าราคาเสนอขาย IPO ได้แก่ CV, AMR, STECH, ASW
ขณะที่หุ้น IPO ที่ยังไม่สามารถปรับตัวขึ้นสูงกว่าราคาเสนอขาย IPO ได้ จนกระทั่งวันที่ 30 ธ.ค. 2564 ได้แก่  UBE, DMT อย่างไรก็ดียังมีหุ้นที่ราคาปรับตัวลงต่ำกว่าราคาเสนอขายในวันแรก แต่จนราคา ณ วันที่ 30 ธ.ค. 2564 สามารถปรับตัวขึ้นมาสูงกว่าราคาเสนอขาย IPO ได้แก่ NV, PIN  ขณะที่ TIDLOR ราคาสิ้นสุดวันที่ 30 ธ.ค. 2564 มีราคาปิดตลาดในระดับเสมอตัวกับราคาเสนอขาย IPO
ด้านกลุ่ม mai ปิดเทรดวันแรกราคาหุ้นปรับตัวขึ้นสูงกว่าราคาจอง จนกระทั่งในวันที่ 30 ธ.ค. 2564 ยังคงสร้างผลตอบแทนแก่ผู้ถือหุ้นอย่างน่าประทับใจ เพราะราคาหุ้นยังคงสูงกว่าราคาเสนอขาย IPO ทั้งหมด 18 บริษัท ได้แก่ HL, TRV , BE8, JP , DPAINT, GLORY, CPANEL, BBIK, SECURE, SMD, ADD,  WINMED, DITTO, PROEN, PROS, PACO, TQR, JAK
ขณะที่หุ้น IPO ในกลุ่ม SET ที่มีราคาหุ้นปรับตัวขึ้นอย่างต่อเนื่อง และในวันที่ 30 ธ.ค. 2564 ราคาหุ้นสามารถปรับตัวขึ้นสูงกว่าราคาเสนอขาย IPO มากกว่า 100% ได้แก่ HENG เหนือราคาไอพีโอบวก 144% ถัดมา SVT เหนือราคาไอพีโอบวก 120.47%
ส่วนกลุ่ม mai ได้แก่ BE8 เหนือราคาไอพีโอบวก 327.50%, BBIK เหนือราคาไอพีโอบวก 351.39%, ADD เหนือราคาไอพีโอบวก 186.36%, DITTO เหนือราคาไอพีโอบวก 263.33%, PROEN เหนือราคาไอพีโอบวก 120.00%, PACO เหนือราคาไอพีโอบวก 111.43 %, TQR เหนือราคาไอพีโอบวก 180.39%
สำหรับภาพรวมหุ้น IPO ของปี 2564 หุ้น IPO กลับมาเป็นที่น่าฮือฮาสำหรับนักลงทุนที่ชอบไล่ล่าหุ้นไอพีโอเป็นอย่างมาก เห็นได้จากส่วนใหญ่ประสบผลสำเร็จได้ตามเป้าหมาย ดังนั้นจึงเป็นที่น่าจับตามองว่าในปี 2565 หุ้น IPO จะยังคงคึกคักอย่างเช่นในปี 2564 หรือไม่